વર્ષ ૧૯૯૯ બાદથી ઓછામાં ઓછી ૧૦ મેચની યજમાની કરનારાં મેદાનોમાં એકમાત્ર સબીના પાર્ક એવું છે, જ્યાં કોઈ મેચ ડ્રો થઈ નથી. પીચ ક્યૂરેટર માઇકલ હ્યુટનના જણાવ્યા અનુસાર અહીંની પીચ અગાઉની જેમ જ ફાસ્ટ બોલર્સને એટલી મદદરૂપ નથી રહી, પરંતુ બીજી ટેસ્ટમાં ફાસ્ટ બોલર્સને મદદ જરૂર મળશે. પીચ પર લીલું ઘાસ છોડવામાં આવ્યું છે અને બાઉન્સ પણ સારો એવો મળશે. શરૂઆતની બે કલાક દરમિયાન પીચમાં ભેજનો ફાયદો પણ બોલર્સને મળશે. યજમાન ટીમ વળતો હુમલો કરવાનો પ્રયાસ કરશે. પહેલી ટેસ્ટમાં વિન્ડીઝને ઇનિંગ્સ અને ૯૨ રને હારનો સામનો કરવો પડ્યો હતો.